બનાસકાંઠાના સરહદી થરાદ વાવ પંથકમાંથી પસાર થતી નર્મદા નહેરમાં ચાર દિવસથી પાણી છોડવામાં આવતાં જ પાણીના અભાવે તરફડીને મોતને ભેટેલી માછલીઓના મૃતદેહો પણ તરીને બહાર આવ્યા છે.જેના કારણે નહેરનું પાણી પણ પ્રદુષિત થતાં તેને શુદ્ધ કર્યા વગર ઉપયોગમાં લેવાથી જનઆરોગ્ય જોખમાવાની પણ પુરી દહેશત ઉઠવા પામી છે.પ્રદુષિત પાણીથી આરોગ્યની ચિંતા અને માછલીઓના મોતથી પ્રજાજનોમાં અરેરાટી મચવા પામી છે. સ્ટ્રક્ચરની કામગીરીના કારણે રાજસ્થાન સુધી જતી ગુજરાતની જીવાદોરી નર્મદાની મુખ્ય નહેરમાં ત્રણ અઠવાડીયાથી પાણી બંધ કરવામાં આવ્યું હતું.આથી નહેરનું તળીયું દેખાવા પામ્યું હતું.